Kažimír, Peter, podpredseda vlády a minister financií SR (2015-06-23):
Ďakujem veľmi pekne. Zámerom vládneho návrhu zákona je zlepšiť podmienky uplatňovania dane z pridanej hodnoty pre malé a stredné podniky a uľahčiť plnenie daňových povinností zavedením možnosti posunúť daňovú povinnosť za dodané tovary a služby až na moment prijatia platby od odberateľa. Súčasná situácia ukazuje, že jeden zo základných problémov podnikania malých a stredných podnikov predstavuje zlá platobná disciplína alebo platobná neschopnosť ich odberateľov, pričom neuhrádzanie záväzkov v termíne splatnosti ovplyvňuje okrem iného aj plnenie daňových povinností týchto podnikov. Z tohto dôvodu sa návrhom novely zákona o dani z pridanej hodnoty zavádza dobrovoľná osobitná úprava – uplatňovanie dane na základe prijatia platby za dodanie tovaru alebo služby, tzv. cash counting scheme alebo cash counting scheme. Zároveň vládny návrh zákona pokračuje v zlepšovaní kvality podnikateľského prostredia v oblasti dane z pridanej hodnoty návrhom ďalších opatrení na odstraňovanie administratívnych prekážok, znižovanie administratívnej záťaže a upevňovanie právnej istoty platiteľov dane. Ide napríklad o opatrenie, ide o zrušenie povinnosti zložiť zábezpeku na daň v prípade, že zdaniteľná osoba v čase podania žiadosti o dobrovoľnú registráciu pre daň neuskutočňuje dodanie tovarov alebo služieb alebo vykonáva len prípravnú činnosť na podnikanie. Ide v ďalšom o liberalizáciu podmienok platných pre skoršie vrátenie uplatneného nadmerného odpočtu. Ide o skrátenie posudzovanej doby z 12 na 6 mesiacov a pôvodne maximálneho nedoplatku do výšky 1 000 eur. Tieto opatrenia, ktoré smerujú ako keby k znižovaniu administratívnej záťaže, sú aj našou reakciou, ktorá bola sľúbená po zavedení kontrolného výkazu DPH. Je to aj naše spätné prehodnotenie toho celého spektra opatrení, ktoré sme za posledné tri roky prijali v rámci boja s daňovými únikmi, a je to vlastne začiatok takého postupného ústupu od niektorých opatrení, ktoré v momente zavádzania aj spôsobovali veľmi vzrušenú reakciu aj v tejto miestnosti v Národnej rade. A je to plnenie toho sľubu, že ak sa nám umožní v podstate dostať monitorovanie a zberanie informácií z platenia, celého systému platenia DPH, tak postupne niektoré opatrenia zrušíme, lebo sme si vedomí, že ich fungovanie má plošný prístup a sťažuje podnikanie. Na druhej strane chcem pomenovať, že výsledky vybranej DPH za posledné tri roky a hlavne parameter zvýšenej efektívnosti výberu DPH je dôkazom toho, že ten súbor opatrení mal zmysel. Ak sa vrátim ešte k tej schéme, schéme platenia DPH až po zaplatení, chcem ešte pred rozpravou, ktorá určite bude veľmi široká, upozorniť na dve veci. Nevymysleli sme koleso, hýbeme sa v rámci európskej legislatívy. Treba si uvedomiť, že daň z pridanej hodnoty je plne harmonizovaná európska daň. To znamená, národné štáty majú relatívne malý priestor na vlastnú tvorbu, a keď, tak je tá tvorba daná historickými výnimkami, ktoré si vyrokovali pri vstupe do Európskej únie. Preto niektoré prekvapenia aj pre mňa, dokonca prekvapenia v niektorých krajinách z hľadiska fungovania DPH, rôznych sadzieb a možností výnimiek a podobne, ale v zásade, ak sme už vnútri systému, tak ten priestor je relatívne malý, preto tie niektoré prístupy, ktoré sú v tomto zákone, sú plne v súlade s európskou legislatívou. Chceli sme sa a priori vyhnúť nejakému možnému infrigementu, nejakému napadnutiu nesúladu našej legislatívy s európskou, aby sme nespomalili tento proces, lebo naozaj ho chceme zaviesť od 1. januára budúceho roku. A nebude to ľahké ani z hľadiska finančnej správy, ani z hľadiska samotných daňovníkov. A snáď posledná informácia. Na základe rokovania so slovenskými živnostníkmi sme sa dohodli na zvýšení toho stropu možnosti kvalifikovať sa na tento spôsob platenia DPH zo 75-tisíc na 100-tisíc eur ročne. To je dohoda, ktorú som ja osobne uzavrel s predstaviteľmi slovenských živnostníkov, a táto dohoda sa bude realizovať počas legislatívneho procesu v Národnej rade. Takže aj z tohto pohľadu je, samozrejme, tá diskusia stále otvorená a zmeny sa budú realizovať na príslušnom gestorskom výbore. Ďakujem vám veľmi pekne. Všetko.